Örvera af fylkingu hjóldýra sem legið hefur frosin í túndru Síberíu í um 24 þúsund ár er lifnuð við. Frá þessu greina vísindamenn í rannsókn sem birt er í nýjasta hefti vísindaritsins Current Biology.
Örveran var sótt í ána Alayeza nyrst í Rússlandi. Eftir að hún var afþídd af mörg þúsund ára dvala gat hún fjölgað sér kynlaust. Áður en rannsóknin var gerð töldu vísindamenn mögulegt að veran gæti vaknað af allt að tíu ára frost-dvala. Niðurstöður rannsóknarinnar benda hins vegar til þess að hún geti legið í dvala í mörg þúsund ár, jafnvel lengur. Fréttastofa BBC hefur eftir rússneska vísindamanninum Stas Malavin að þetta sé draumur margra skáldsagnahöfunda.
Malavin, sem er starfsmaður stofnunar lífeðlis- og líffræðirannsókna í jarðvegsvísindum, segir fleiri rannsóknir nauðsynlegar til þess að átta sig á því hvernig örveran fer að þessu.
Hjóldýrið nefnist dellojd og finnst í ferskvatni víðs vegar um heiminn. Hjóldýr eru þekkt fyrir að þola miklar öfgar.
Vitað er af fleiri lífverum sem hafa vaknað til lífs eftir nokkur þúsund ára dvala. Þeirra á meðal er ein tegund þráðorma, einhverjar plöntutegundir og mosar.